khistorydata/jeongjo-sjw-relations huggingface dataset:
정조 3년
掌令尹弼秉疏曰。臣於掌憲之職。前後除旨。殆成卷軸。循默苟且。無所稱職。堂堂聖朝。豈患無人。而有窠則補。徒事備數。臣之早晩顚沛。特一細故。亦何有於重官方惟其人之義哉。士生斯世。立身事君。乃其至願。躬逢聖明。備位臺閣。何等榮耀。臣所以有除輒膺。數覲耿光。以寓犬馬之忱。而其官則執法。其任則言責。國有元惡。討之而不力。政或闕失。蒙然而不知。自任以執法言責者。寧有是理。此又臣所以每欲自畫。而不敢冒居者也。然有懷無隱。臣所自勉。故敢此附陳焉。顧今大義理無過懲討。而殿下旣不允三司之請。凡於章奏。亦將支離而厭聽矣。冬序將盡。諸在議讞奏當。若殺越人命。偸竊奸究之類。莫不順時令而行王法。獨於罪關宗社。危逼人主之諸賊。置而不論。是何凶逆之罪。反輕於殺人偸竊也。神人之憤。邦國之典。便成紙上空文。而今幾經冬。巨慝大憝。晏然自在。獨外而營邑之死囚。內而秋曹之重辟。咸伏其辜。是朝廷之公議。三司之大論。反不如一獄吏之按法也。臣竊痛焉。伏願殿下。亟回明斷。快施典刑。無有淹時閱歲之歎焉。嗚呼。自古人臣贊揚其君。孰不曰吾君聖明。而歷觀前史。明君哲辟。有是天姿。有是道學。以副聖明之實。如我殿下者有幾。殿下性質天縱。道學精微。措之事爲準繩而規矩。泛應而曲當。仁足以體物。明足以察微。英斷足以裁剸萬務。而不出乎義理之正。如臣管見。何足對揚萬一也。竊伏聞筵席講討。深文奧義。毫分縷柝。發前未發。論思之臣。不敢仰贊一辭。是固前世帝王之所罕有。以此爲治。何向而不成。所占地頭。夫豈漢唐中主而止哉。語曰。憂治世慮明主。夫治世之君。盈成履滿。而其心易怠。謂已安已治之可恃。而忽有始有終之至戒也。英明之主。天固啓之。聰明睿智。氣質高邁。非渺然在下者所可承當。故俯視一世。尠有槪意。摧折凌駕之患作。虛心翕受之量少。豈不可憂可慮之甚哉。今我殿下。奠大寶於憂危之中。措國勢於磐泰之安。迄今四載治矣。春秋鼎盛。聖度卓越。加之以高明之學。凡今在廷之臣。有可以稱塞淵衷。依仰末光者。亦幾人哉。然臣於聖明。恃以無深憂過慮者。我殿下優遊涵泳之功。今幾年所。而動心忍性。卽向來艱虞中得力處。夫豈如世所稱英主。狃治安而忽群下爲哉。然聖而益聖之工。亶在乎今日。伏願殿下勉之哉。嗚呼。自古聖帝明王。莫不有一定之規模。以之應萬事之變。建萬世之策。堯舜而有堯舜之規模。禹湯而有禹湯之規模。而至若周之武王。受箕子洪範。以爲姬家之規模。夫洪範九疇。最爲標準者。建極也。其文曰。凡厥庶民。無有淫朋。人無有比德。惟皇作極。又曰。無偏無黨。王道蕩蕩。無黨無偏。王道平平。然則極者。天道也。建極者。君之道也。萬物之情。類聚群分。其勢自不得不有偏有黨。則聖人御世。納民軌物者。捨蕩蕩平平而奚以哉。夫九流之所會。五福之所聚。都歸於皇極上。而必以朋黨爲之戒。蕩平爲之本。則天者不言之聖人。聖人言之。天道亦如是而已。王者奉天行道。則曷不以建極二字。爲去朋黨之本。而從古朋黨之禍人國家。亦何限哉。遠而漢之黨錮。唐之牛李。近而宋皇明之事。可知耳。噫。居九五之位。據盤石之勢。不能防之於涓滴。終至於雲翻波蕩。桑海變遷。臣每覽前史。極目而傷心。如遊於阿房。柏梁之遺墟。而不禁弔古之淚也。夫其時君世主。苟能知五皇極之義。建以爲不易之準則。定以爲一代之規模。則偏黨何由而作。亂亡何由而至乎。自箕子東而後千百載。惟我先大王得之。爲東方億萬年無疆之福。於休盛哉。今欲知先大王一副當規模。則不過曰建極二字也。自有洪範之道。得之者箕子也。傳之者武王也。以建極而成平蕩之治者。惟先大王行之。三聖之心。其揆一也。噫。我朝黨比之禍。吁。亦憯矣。可否之變而爲角勝。角勝之變而爲傾奪。傾奪之變而爲殺戮。畢竟之禍。至於滔天。國之不亡。其亦幸矣。天佑東方。幸賴先大王得不傳之統於箕子。爲五十年蕩蕩平平之治。駭浪怒濤。利戈長戟。自然消磨於範圍橐籥之中。惟其仁愛之意。藹然行乎其間。未嘗有一物之不遂。一人之受傷。伊誰之力也。伊誰之功也。是以陰功玄化。肸蠁洋溢。而天乃錫之以悠久之壽。靈長之籙。洪範所謂斂時五福者。其應不忒。如執左契。臣以歎息痛恨於往牒者。反以觀吾先大王盛德至善。未嘗不歡欣蹈舞也。今我殿下承付托之重。膺心法之傳。踐其位行其事。四載之間。治法政模。可以明紹乎家法。堂搆乎先業者。無所不至。而建中之化。亦將復覩於今日矣。臣誠疎野。聞見不到。不敢知今日朝象。果已寅協。而無甲乙之分乎。廟堂夙夜之賢。果能忘私而循公乎。握銓柄之臣。果皆不以藩籬自狹。而有惟才是用之心乎。於是數者。寂然未有聞焉。則臣恐今日廷臣。不能追先朝幾十年至誠苦心之政。以報之於殿下。而殿下範世陶俗之治。將不免閼而不行也。夫聖人默運之化。如天道之潛周。造化之迹。雖不可見。規模之大。宜有素定。而殿下亦未嘗赫然奮發。渙然洞諭。使在廷諸臣。咸知聖意之必在於建極。而徒以朝象之未協。至治之未臻。爲宵旰之憂。殿下之規模。固未有定。則一年二年。治不傒志。理之所不免也。先儒有言曰。精神一到。何事不成。伏願殿下。盡繼述之道。恢遠大之計。使建極之致。有以接三聖之淵源。則斂福錫福。爲祈天永命之本。惟殿下念之哉。嗚呼。我殿下。有大君宗子之責于天。天以是八方生民。付之殿下。雖一物不得其所。生物之心。幾乎暫息。彼顚連無告者。殿下雖居深宮之中。哀矜惻怛之念。未嘗不在於祈寒暑雨。博施濟衆。猶或病諸。而方寸之間。物物皆得。去歲大無。民免溝壑。則聖人之心。所周者亦廣矣。噫。今日之名係朝籍者。孰不在於殿下生物之心。而惟其地處有分數。任使有疎近。此亦必然之勢也。然而國家用人之法。隨才任用。不可以官職。爲布澤施惠之資。則亦不可以按籍考簿。魚貫雁行。徒事乎疏滯振淹。而爲屑屑之政而已也。夫人才之不及古。古今風氣爾殊也。以爲全然無才則不可。殿下爲大廈則大木斯至矣。備法駕則駿乘斯至矣。豈獨於人才。杳然而不可得也。夫莫難於人才。莫難於用人。莫難於知人。知人非試之則不可。試之非用之則不可。試而用之。然後可知其才不才。才非難得。不用故不知耳。我朝官方。重內輕外。分爲三岐。而有文蔭武之別。內而淸要。屬之於文。外而守令。蔭武居多。文通武南。古無定規。挽近以來。武專屬武。蔭專屬蔭。蓋雄州腴邑。專歸於蔭武。今夫朝廷之上。用以重內者。亦幾何哉。餘皆浮沈冗散。乾沒牖下。內而不能列於淸顯之職。外而不能薄試於米鹽之簿。稍欲自好者。甘心窮餓。恥於自衒。不然則落拓邅迍。無所歸屬。雖有才猷之可用者。亦老死而已。雖以殿下則哲之明。當銓者有鑑衡之神。初不試可。甄拔人才。臣未敢之信然也。況古之用人。多由吏治。漢相皆由郡守。宋相須歷州郡。則由吏治而致大用者。豈無名碩之可觀乎。噫。未必無其才。而不得試。非需才之道。淹滯不振。鬱而莫洩。又非聖人同物之澤。而窮廬悲歎。其可矜憐。亦何異於無告之民哉。臣謂合有變通。使需用疏通之政。竝行而不廢也宜矣。夫升庠本爲課士。而近年以來。便作奔競之場。其所養得。不過爭奪躁進之習。未見漸磨將進之效也。爲主司者。眩於取舍。動於囂競。解額未完。分排先主。則等第高下。不以文而以其人。轉成一世之謬例。而況纔免丱角。奔走於爭名之場。猜厭之心。先入爲主。浮華之習。見聞漸狃。壞人誤俗。此非細故也。或以爲。革罷發解之階。只存勸課之規。此則過於憂歎之論也。臣謂另飭師儒之長。克恢公道。務鎭浮俗。俾無科擧累人之歎。幸甚。省疏具悉。目今急務。無出於破淫朋振人才嚴科場。而爾能如是敷奏。近日含默之時。所不聞者。心庸嘉之。欲爲需用之資。爾其勿辭。從速察職。
정조 3년
副摠管徐有寧疏曰。伏以。臣頃上祈免之章。見阻喉院。虛縻難安之銜。悚蹙冞切。乃者魚錫定疏出。而醜辱浪藉。蹈藉無餘。臣誠痛惋之極。益不能自定。噫。其前後疏供。惟事虛捏。全無論脊。臣安得以其言之不足比數。而獨無一言之卞乎。嗚呼。有龜之罪。上通于天。神人共憤。臣持發奸贓於六十年旣骨之復者。實非得已而言之也。誠以其罄竹難書之罪。無人敢道。天下後世。將謂天下之廷。無一人少知沐浴之義者。臣爲是之懼。略有論兪。此其義理之所不容已者也。其子之心。雖甚痛迫。惟當含忍縮伏。以俟一世之公議。今乃胡叫亂嚷。恣意噴薄。反詈罔極。其癡獃蠢駁。雖不足責。亦可謂無忌憚之甚矣。臣頃見其自鳴之供。事實全然差爽。言語都歸謊亂。臣非不欲痛卞實狀。悉破奸窩。而如渠蒙騃之言。固不欲上下呶呶。且伏承前後飭敎截嚴。故臣不敢一事累章。仰煩天聽。不免呑舌而泯默。彼乃吐氣肆口。若以臣爲無言可卞者。此莫非臣巽軟容忍。有以致之。於渠亦何誅哉。惟是渠供所謂聞宦妾之謀害儲君。因駱粥便。先自上書於東宮云者。已是其父之斷案。假如其言。渠父以肺腑用事之臣。聞此春宮危迫之變。自春宮末由懲治之勢。宜無不知之理。而渠乃不卽沬血請對於兩殿。只自因便上書於春宮者。此豈人臣實心討逆之義乎。以此而欲以伸辨其父者。適所以證成其罪。則如此無腸之人。爽實之言。何足與較辨。而至於受符日所懷之自綻奸情。辭勳時一箚之不掩凶肚。難以聖明之淵鑑。猶有所未燭於巧密之態。包藏之心也。蓋此賊藏形匿跡。潛煽禍機。外若自貳於凶黨。內實暗爲其窩窟。渠雖謂密地隱跡。神鬼莫測。而十手之指。已隨其後矣。雖以此言之。鏡疏之上。渠實先知。而預構所懷。半夜請對。旋有所懷書入之命。遂以文字塗人耳目。眞所謂以鎌遮眼之計。掩耳偸鈴之手。人孰不知。天其可欺乎。賊鏡之請勘元勳也。證以三錫。稱其密贊。惟恐勳名之不歸於有龜。繼又有普昱之疏。如執在契。其綢繆爛熳之跡。無微不著。則渠雖有三尺之喙。安得以自明耶。若使渠父。果無預知之事。則賊鏡何爲而推以盟壇之上券。妖昱何爲而發其慨歎之凶言乎。且此獄之關係如何也。乃是害聖躬危宗社之所腦也。渠苟有一分人臣之心。則辭勳之疏。固當先言誣獄之危逼聖躬。以明群凶之罪。渠之辭勳與否。卽屬餘事。今其所言。不過渠無功可勘。單勳乖體之辭。曾無一言半辭。及於本事之關係凶逆。其心所在。可謂路人所知。尙可以此而恕其跡而僨其罪乎。噫。其奸謀巧計。雖不能掩當世之耳目。猶能以欺聖聰於過境。其遺醜餘孼。將以藉口而自號於人臣。於此不能無憾於日月之明也。至若臣家之作僚與否。無關其罪之加減。渠父之罪惡。實一國之所共讎。非臣一家之私怨。臣之一疏。誠欲爲先王討亂賊耳。曷嘗以私讎而言之哉。使渠無罪。則臣安得以私怨言之也。苟其罪關宗社。則亦安得以避私嫌而不言哉。臣家之前此作僚。抑有區區之見。以大體言之。則凡關係辛丑之事者。孰非國家之讎。而第旣出身當世。則嫌路亦難以太廣。苟非當着於私家者。亦不得一例回避。臣家之從前處義。懇有斟僅。以故臣家之渠。亦用此例。果不無一時作僚之事。今則臣旣以大義之所在。歷論其父之罪惡。夫斥其父而與其子作僚。周旋非義之所安。況渠旣緣臣而不卽出肅。則臣何可獨夫行公乎。顧此見職之不敢肅命。實非臣故非讎嫌。只以渠必欲避臣。故臣亦不得不避之也。此其疏前疏後。事勢不同。而其可避之義。實在渠而不在臣也。然自今視之。則臣之從前作僚。始覺不嚴於法義之秉。而我聖上所當之敎。臣當受而爲罪。亦何敢辭其責乎。臣始不欲竭言至再。而今因渠之有言。不得不復理前說。瀆擾之罪。亦有所不敢避也。矧今渠已得禠是職。則一遞一仍。尤無是理。伏乞聖慈。俯察微諒。刋臣職名。仍勘臣罪。以靖私義。以肅朝綱。不勝幸甚。批答在傳敎。
정조 3년
己亥十二月二十日。兼春秋朴行淳。義禁府啓目。兵曹正郞柳誼軍色圖遞罪。議處何如。啓。傳曰。政府古風。三百年流來之規是隱。則柳誼雖是曾經玉堂之文官是乃。卽不過該曹之一郞官是遣。況旀勝於兵郞之吏郞。猶參蓮堂坐起。至有僕正高山之說。傳以爲美談。則當初不進。已極妄率。此等細事。又煩上聽。此亦紀綱所在。勿論檢詳所爲之當否。朝廷當以紀綱論。柳誼此供辭勿施。從重勘處爲良如敎。
정조 3년
義禁府啓目。因忠淸監司李秉鼎啓本。鴻山前縣監洪文浩不能顧恤流丐罪。刑推得情何如。啓。傳曰。供辭與道啓。各有相左。未知誰執其咎。此事關係人命。亦是不忍人之甚者。自本府更爲出意見。以爲覈實稟處之道爲良如敎。
정조 3년
義禁府啓目。向前金光國。莫重御藥。不爲經稟。照律何如。啓。傳曰。依允。
정조 3년
義禁府啓目。向前兪漢寬。以替番日字漫漶罪。照律何如。啓。傳曰。依允。
정조 3년
義禁府啓目。向前金相丁。莫重齋直。不待面看罪。照律何如。啓。傳曰。依允。
정조 3년
刑曹啓目。殺獄罪人李千奉。嚴刑得情何如。啓。傳曰。更加嚴刑。期於得情爲良如敎。
정조 3년
刑曹啓目。僞寶罪人朴𤩕。嚴刑得情何如。啓。傳曰。更加嚴刑。期於得情爲良如敎。
정조 3년
刑曹啓目。僞寶罪人金奉鎭。嚴刑輪情何如。啓。傳曰。更加嚴刑。期於得情爲良如敎。
정조 3년
刑曹啓目。僞帖罪人金龍河。加刑輪款何如。啓。傳曰。更加嚴刑。期於得情爲良如敎。
정조 3년
己亥十二月二十日午時。上御誠正閣。該房承旨入侍。左副承旨同爲入侍時。行都承旨鄭民始。左副承旨李在學。假注書徐鼎修。記事官金健修鄭東浚。以次進伏訖。上曰。惠慶宮進服人蔘粟米飮。自今日停止。出榻敎以副摠管徐有寧上疏。命書傳敎曰。予則生晩。聞寡往蹟。只憑國乘而知之。已故之人心內之事。何由而知之。旣不能知之。則又焉用答爲。此上疏給之。又命書傳敎曰。徐有寧苟有此意。凡叨言地者。前後幾遭。何不一陳於先王之前。而今乃一疏再疏。斷斷爲說。有寧之意。或者以爲。予則不以先王五十年平蕩之化。爲紹述而然乎。否則不過畏罪於先朝。嘗試於今日也。嗚呼。天聖以前事。使群臣勿言於慶曆以後。仁皇盛節。史至今稱之。予雖不肖。不克闡揚晠烈。而豈意先朝已定之案。復鬧於六十年之後乎。此不明示好惡。予無以藉手爲治。副摠管徐有寧。宣川府使除授。使之當日辭朝。以寓斥外之意。凡今在廷之臣。至於討逆。每有古今公私之別。不免緩急失序。良可寒心也。又命書傳敎曰。宣川時任府使。遞付京職。命在學讀奏公事。上曰。徐有寧事。極可怪也。六十年久遠之事。今忽提起。作此惹鬧之端。此則不可不嚴處。然後可以鎭世道矣。民始曰。到今追說。亦甚怪矣。命退。諸臣以次退出。
정조 3년
己亥十二月二十日未時。上御誠正閣。禮房承旨入侍時。右承旨徐有防。假注書徐鼎修。記事官金健修鄭東浚。以次進伏訖。上曰。在前檢詳舍人古風時。兵曹內外入直郞廳及二軍色郞廳。亦爲進來參謁。有前例乎。知入。賤臣承命出問後還奏曰。入直郞廳及二軍色郞廳。亦有古風之例。而內司入直官。則檢詳入闕時參謁云矣。上曰。曾聞先朝。宋翼洙以舍人。古風時拒逆。至於被罪云。其時日記。令政院考出。可也。命書兵曹正郞柳誼供辭判付訖。命書傳敎曰。二軍色雖無柳誼。豈乏可爲之人乎。此等瑣屑之事。登聞極爲妄率。爲先汰去。今當歲末。勘簿時急。該色郞廳。卽爲差下。從速磨勘事。分付兵曹。上曰。右副承旨入侍。右副承旨李世奭進伏。命讀奏公事訖。上曰。孝烈狀啓回啓。令次堂擧行。出榻敎命退。諸臣以次退出。
정조 3년
行都承旨鄭民始病。左承旨李亨逵坐。右承旨徐有防坐。左副承旨李在學坐直。右副承旨李世奭坐。同副承旨金尙集坐直。注書二員未差。假注書李錫夏仕徐鼎修仕直。事變假注書安筞仕。
정조 3년
李世奭啓曰。大司憲李普行牌不進。執義兪彦鏶。掌令金鍾厚在外。尹弼秉。持平許霮牌不進。李穦在外。今日以監察茶時之意。敢啓。傳曰。知道。
정조 3년
傳于李世奭曰。史官一員。宣傳官一員待命。騎馬二匹立之。
정조 3년
傳于李在學曰。前江界府使明日來待。
정조 3년
傳于金尙集曰。左副承旨入侍。
정조 3년
以大司諫林得浩。掌令尹弼秉。持平許霮牌不進罷職傳旨。傳于金尙集曰。只推。
정조 3년
李在學。以兵曹言啓曰。卽伏見慶尙左水使曹學臣今秋冬等褒貶啓本。則西平萬戶張泳。以積弊之鎭。固難痛革爲目。則宜置下考。而置諸中考。致勤點下。殊無嚴明殿最之意。該帥臣。旣自政院察推。勿論張泳。以下考施行。何如。傳曰。允。
정조 3년
又以兵曹言啓曰。慶熙宮衛將朴大根。受由在外。過限未上來。依例改差。何如。傳曰。允。
정조 3년
金尙集。以義禁府言啓曰。時囚罪人兪漢寬。杖八十收贖。奪告身三等照律草記批旨內。如有功議減等事。命下矣。兪漢寬四代祖㯙寧國功臣云。減一等。杖七十收贖。奪告身二等之意。敢啓。傳曰。知道。
정조 3년
又以刑曹言啓曰。武藝別監左番行首爲先出付事。口傳下敎矣。左番行首別監黃壽海爲先嚴囚之意。敢啓。傳曰。知道。所坐不至甚重。故有科治之敎矣。轉相誤傳曰。以出付嚴囚。非本意也。且當極寒。分揀放送。
정조 3년
又以刑曹言啓曰。武藝別監左番行首黃壽海分揀放送事。命下矣。依傳敎。武藝別監黃壽海。卽爲放送之意。敢啓。傳曰。知道。
정조 3년
正言宋民載疏曰。伏以。臣姿本魯下。識又譾劣。淸朝耳目之任。豈有堪承之望。而數月之間。再入臺地。未有一言之自效。只傳三司之故紙。循省慙恧。如無所容。然而方當聖上勵精之會。猶以筋力奔走爲恭。雖乏古人補闕之才。唯以出入禁闥爲榮。遂乃有除輒膺。不敢爲逡巡辭巽之計矣。此際臣之老父。有事先壟。往留長湍丙舍。客寓齟齬。觸冒風寒。素患痰癖。乘時間發。咳喘交劇。嘔泄竝作。食飮專却。轉側須人。急脚委至。促臣來時。臣自聞此報。方寸煎灼。按住不得。玆敢忙投短章。徑尋鄕路。伏乞聖慈。俯賜矜諒。削臣所帶之職。以安微分。治臣擅行之罪。以肅朝綱。千萬至祝。省疏具悉。爾其勿辭。救護父病。
정조 3년
己亥十二月二十一日申時。上御誠正閣。左副承旨入侍時。左副承旨李在學。假注書徐鼎修。記事官金健修鄭東浚。以次進伏訖。上命書傳敎曰。觀此慶尙監司褒貶啓本。在家別將前府使鄭冑新。置之上考。而冑新雖是本道人。方以局別將在京。則未知京鄕各有一冑新乎。此則不然。前任府使者。只有一冑新。一考之目。訓局旣書上等。嶺營又書上等。設有此等謬例。決非嚴明殿最之意。然姑不處分。以此意分付該曹。査實論理稟處。上曰。禮房承旨入侍。右承旨徐有防進伏。上命有防等讀奏公事。又書義禁府啓目判付訖。命退。諸臣以次退出。
정조 3년
行都承旨鄭民始坐。左承旨李亨逵坐。右承旨徐有防坐直。左副承旨李在學坐。右副承旨李世奭坐直。同副承旨金尙集坐。注書二員未差。假注書李錫夏仕徐鼎修仕直。事變假注書安筞仕。
정조 3년
大司憲李普行呈辭。執義兪彦鏶。掌令金鍾厚在外。尹弼秉。持平許霮呈辭。李穦在外。以今日監察茶時之意。敢啓。傳曰。知道。
정조 3년
李在學啓曰。禁衛營從事官來言。今日本營軍兵日次私習云矣。敢啓。傳曰。停。
정조 3년
傳于徐有防曰。召對爲之。前江界府使同爲入侍。
정조 3년
李在學啓曰。今十二月二十日文臣朔試射時。成均館典籍丁俔祖呼不。依定式禁推傳旨捧入之意。敢啓。傳曰。知道。
정조 3년
徐有防啓曰。奉敎徐龍輔。旣不省記於奎章閣。則所當入直於藝文館。而不卽入來。兼史替直。已至信宿。事體所在。極爲未安。從重推考。卽爲牌招。何如。傳曰。允。
정조 3년
李在學啓曰。兵曹正郞趙時偉相避狀。移送吏曹。已至多日。而監軍單子中。連不懸注。至於受點後。始爲付標以入者。極爲矇然。該曹前後入直堂上。竝推考。臣亦有不察之失。惶恐待罪。而趙時偉則謂以成名已遞。不爲受牌。監軍體重。時限已迫。何以爲之。敢稟。傳曰。知道。
정조 3년
徐有防。以弘文館言啓曰。因前副修撰柳孟養上疏。請改贈判書金雲澤洪啓迪諡號。有下本館稟處之命矣。惟此兩臣。俱以殉國之誠。死於王事。而今番特命賜諡。寔出於奬忠之盛意。則諡號之不加忠字。有拂公議。誠如言者所陳。且臣等取考本館議諡故例。則從前改諡於已下批之後者。非止一二。或有一人之諡。至於再改三改。今此兩臣諡號。亦命追改。似合事宜。伏惟上裁。敢稟。傳曰。知道。
정조 3년
吏曹口傳政事。以金載久爲宣陵直長。
정조 3년
徐有防。以宗簿寺官員。以提調意啓曰。璿源譜略開刊印出。旣已粧䌙矣。進上日字。令日官推擇。則今月二十四日爲吉云。以此日本寺堂上郞廳校正官。具儀仗鼓吹。陪進仁政殿。與承旨請承傳色捧入。國朝御牒八高祖圖。王妃世譜。亦爲正書矣。一體陪進。御覽還下後。以爲鱗次奉安于五處璿閣。而奎章閣奉安一節。依丁酉年下敎定式。令本閣稟旨擧行。何如。傳曰。允。
정조 3년
己亥十二月二十二日午時。上御誠正閣。都承旨入侍時。行都承旨鄭民始。假注書徐鼎修。記事官金健修鄭東浚。以次進伏訖。民始曰。日間聖體。若何。上曰。一樣矣。上命民始讀奏公事。上曰。惠廳事。近則有就緖之道乎。民始曰。頃日筵中。亦以此仰達。而目下第一可悶者。均役廳米儲一空。此後若不幸而有水旱等災。則實爲罔措矣。上曰。若無米儲。則雖有錢貨。將焉用之乎。民始曰。然矣。命退。諸臣以次退出。
정조 3년
己亥十二月二十二日未時。上御誠正閣。召對入侍。前江界府使同爲入侍時。參贊官李亨逵。侍讀官沈煥之。檢討官李敬一。假注書徐鼎修。記事官金健修鄭東浚。前江界府使趙圭鎭。以次進伏訖。煥之進讀陸宣公奏議。自戌卒加於往時。止侵軼之患。上曰。下番讀之。敬一讀自夫將貴專謀。止此之謂也。煥之曰。此篇文義。別無可以逐段陳達者。而以此書中所論唐之時弊觀之。比後世洽有相同處。陸贄奏議。亦多可以施之於今。而切當時務者大。而將相之得失小。而節目間事。無不詳備而切實。此等處必推類而省覽焉。敬一曰。唐之第一痼弊。乃宦侍監軍也。陸贄必深知其弊。而猶不敢直說而痛陳者。蓋德宗無來諫之德而然矣。若使陸贄展布其所蘊。而德宗亦言聽計從。則唐室必有中興之美矣。此等處亦可爲後世監戒處也。上曰。參贊官陳文義。可也。亨逵曰。以此段文義觀之。軍食之乏絶。亦由於不善節制之致。此亦爲監戒之資矣。上曰。下番所達。是矣。唐時九節度之敗。亦由於監軍之弊也。其時將帥。足可謂得人。而旣仰監軍之節制。又稟朝廷之命令。軍務應變之事。在於呼吸之頃。而攻戰進退之機。定於千里之外。且節制非人。軍心不一。如此而安得免僨敗乎。大抵天下無不可之時。若論其時事勢。則何以爲之。然後可以撥亂而興衰乎。煥之曰。以德宗之時言之。若委任陸贄。則必有效矣。上曰。唐末藩鎭之弊。已無可言矣。宋監于玆。至於杯酒釋兵。一朝削平。而中葉以後。衰弱不振之弊。反有甚於唐末藩鎭之害。然則可謂存亦有弊削亦有弊。折其損益沿革之方。有不得其宜而然耶。煥之曰。宋之削平藩鎭。非不爲得計。而立國規模。本極寬厚。而少振刷底意。故終至於委微不振之境矣。上曰。唐宋之治。固無足爲後世柯則。而若以彼勝於此論之。則唐宋之中。何代爲盛乎。煥之曰。以宋之中葉以上言之。則相如韓魏。將如曺彬。學問有程朱之道德。文章有歐蘇之才華。則亦可謂盛矣。上命玉堂先退。煥之曰。國綱之振肅。世敎之休明。亶係於闡義理而嚴懲討也。我聖上自嗣服之初。深知出治之本。莫過乎是。凡在忠逆是非之際。無不辨而明之。闢而廓之。亂本凶窩。次第鋤破。庶致一淸之休矣。夫何近日以來。三司所請。雖天下倫常之大關。而只以不允二字。爲紙上之例批。由是而人心狃安。朝象恬嬉。討逆之論。或詳於古而忽於今。鋤黨之政。或察於細而遺其大。臣竊爲之慨歎也。至若前府使李聖模者。卽啓能之私狎也。身事能賊。有若家人。凡厥飮食之費。器物之用。靡不極意供給。而其官職之內外踐歷。皆由能賊之所卵育吹噓。而矧乎成川乃關西之名郡。從古以蔭吏爲是郡者甚稀闊。而聖模得爲之者。乃因伊時銓官。受能賊之指揮故也。推此一事。亦莫掩其親昵能賊之狀也。如此凶賊之餘類。不可以其官品之稍卑而置之。臣謂前府使李聖模。令該府亟施屏裔之典。可也。上曰。漏網之魚。不可盡察。猶屬風聞。有難輕許。欲於後日次對。問于大臣也。出擧條上曰。前江界府使進前。圭鎭進伏。上曰。江界弊瘼。何如。圭鎭曰。江民蔘弊。實爲痼弊。而至於稅蔘。與例貿需用之處。事體莫重。固難容議於減革。而此外每每卜定別貿蔘。旣與稅蔘例貿有間。日後卜定之時。若蒙除減或移定。使之專力於應納兩色蔘。而今年未收別貿條三斤零。亦爲一體徐減。則民有息肩之道矣。上曰。以此出擧條。後日次對稟處。可也。出擧條上曰。此外又有何弊乎。圭鎭曰。還穀亦是大弊。而吏逋至於數三萬石。故此則僅已收殺矣。命退。諸臣以次退出。
정조 3년
行都承旨鄭民始坐。左承旨李亨逵坐直。右承旨徐有防坐直。左副承旨李在學坐。右副承旨李世奭坐。同副承旨金尙集坐。注書二員未差。假注書李錫夏仕徐鼎修仕直。事變假注書安筞仕。
정조 3년
徐有防啓曰。吏曹參判李義翊。除拜後過三日不爲出肅。依定式推考警責。仍卽牌招察任。何如。傳曰。允。
정조 3년
李世奭啓曰。司諫李一曾。昨日謂有親病。投章經歸。而原疏以停朝市不得捧入矣。今日諸臺進不進。懸以在外。此雖與無端下鄕有異。揆以事體。不可無警。推考警責。何如。傳曰。允。
정조 3년
又啓曰。大司憲李普行呈辭。執義兪彦鏶。掌令金鍾厚在外。尹弼秉呈辭。持平許霮呈辭。李穦在外。以今日監察茶時之意。敢啓。傳曰。知道。
정조 3년
李在學。以都摠府言啓曰。今日入直內三廳武兼禁軍及軍兵等。當爲中日習射。而國忌齋戒相値。不得爲之之意。敢啓。傳曰。知道。
정조 3년
徐有防啓曰。今此春帖字製述人中。時無職名人員。令該曹口傳付軍職。何如。傳曰。允。
정조 3년
兵曹口傳政事。副司果金翊休韓光近金履禧單付。
정조 3년
徐有防啓曰。明日翰林召試爲之事。命下矣。領監事春秋館堂上館閣堂上。待明朝牌招。何如。傳曰。允。
정조 3년
又啓曰。春帖子製述人。旣已抄啓矣。大提學徐命膺。待明朝牌招。以爲出韻科次之地。何如。傳曰。允。
정조 3년
徐有防。以奎章閣言啓曰。因宗簿寺草記。璿源譜略。今月二十四日御覽還下後。奎章閣奉安一節。依丁酉年下敎定式。令本閣稟旨擧行事。允下矣。奉安日子。令日官推擇。則今月二十五日午時。二十六日午時。二十七日巳時爲吉云。以何日擧行乎。敢稟。傳曰。以二十五日擧行。
정조 3년
傳于李亨逵曰。侍衛軍兵毛具。
정조 3년
備忘記。禮判請由歸覲。勢難及期上來。莫重大祭。不可無禮儀使。禮曹判書金鍾秀。本職今姑許遞。政官卽爲牌招。開政差出。使之入參誓戒。
정조 3년
有政。吏批。判書李重祜進。參判李義翊未肅拜。參議金夏材進。右承旨徐有防進。以李衍祥爲禮曹判書。金華鎭爲知春秋。
정조 3년
兵批。兼判書具允鈺進。參判趙時俊病。參議李養鼎入直進。參知金勉柱受由在外。同副承旨金尙集進。以權噵爲知中樞府事。尹坊爲副摠管。金鍾秀副司直單付。
정조 3년
己亥十二月二十三日午時。上御誠正閣。都承旨入侍時。行都承旨鄭民始。假注書徐鼎修。記事官金健修鄭東浚。以次進伏訖。上命書傳敎曰。翰林召試明日爲之。上曰。明日召試時。殿座處所。以誠正閣爲之。出榻敎上曰。右承旨入侍。右承旨徐有防進伏。命讀奏公事訖。命退。諸臣以次退出。
정조 3년
行都承旨鄭民始坐。左承旨李亨逵坐。右承旨徐有防坐。左副承旨李在學坐。右副承旨李世奭坐直。同副承旨金尙集坐直。注書二員未差。假注書李錫夏仕徐鼎修仕直。事變假注書安筞仕。
정조 3년
李世奭啓曰。大司憲李普行牌不進。執義兪彦鏶。掌令金鍾厚在外。尹弼秉牌不進。持平許霮牌不進。李穦在外。以今日監察茶時之意。敢啓。傳曰。知道。
정조 3년
徐有防啓曰。大提學徐命膺牌不進推考傳旨。今方捧入。而春帖子出韻科次。期限已迫。更卽牌招。何如。傳曰。允。
정조 3년
又啓曰。宗簿提調蔡濟恭有稟達事。來詣請對矣。傳曰。入侍。
정조 3년
傳于徐有防曰。違牌春秋館堂上。更爲牌招。
정조 3년
李在學。以訓鍊都監言啓曰。年終放砲習放。明日洗馬臺爲之之意。敢啓。傳曰。知道。
정조 3년
己亥十二月二十四日辰時。上御誠正閣。宗簿提調入侍時。宗簿提調蔡濟恭。右副承旨李世奭。假注書李錫夏。記事官金健修鄭東浚。以次進伏訖。上命濟恭進前。濟恭曰。譜略之役。今旣畢矣。而日字爲吉。方欲待開門進上矣。臣更閱之。有起疑處。不可不稟定矣。御容書下。旣是承旨書本。似無誤處。故依書本爲之。而十一本奉安。無璿源殿三字。此甚可訝。故敢此稟達矣。上曰。當初書下者。書以自泰寧殿。移奉璿源殿可矣。而未及分付矣。蓋彼闕泰寧。卽此闕璿源。而當有移奉二字矣。有若萬寧殿御容。移奉於長寧殿。今亦依長寧殿。移奉小註例爲之則好矣。濟恭曰。今四本書。以移奉泰寧殿。而無璿源二字。當改之矣。上曰。改以某本。自泰寧移奉璿源云云。可也。上曰。刊本有持來者乎。濟恭曰。有持來者矣。仍披見後仰奏曰。刊本只書以御容十一本。奉安于慶熙宮泰寧殿矣。小臣則初不知泰寧璿源之間。故有疑端矣。上曰。此刊本果誤矣。卿之請稟。果善思矣。改以奉安于昌德宮璿源殿。可也。命濟恭先退。上曰。注書出去。館閣堂上去就。知入。可也。賤臣承命出問後。還奏曰。監春秋洪樂純。知春秋鄭光漢金華鎭入來云矣。上命退。諸臣以次退出。
정조 3년
己亥十二月二十四日辰時。上御誠正閣。翰林召試入侍時。行都承旨鄭民始。左承旨李亨逵。右承旨徐有防。左副承旨李在學。右副承旨李世奭。同副承旨金尙集。假注書李錫夏。事變假注書安筞。記事官金健修鄭東浚。以次進伏訖。上曰。贊儀立於中階。儀節擧行。可也。贊儀引試官及擧子行禮訖。監春秋洪樂純。知春秋鄭光漢金華鎭。對讀官沈煥之李敬一。以次進伏訖。樂純曰。日氣甚寒。聖體。若何。上曰。一樣矣。樂純曰。王大妃殿氣候。若何。上曰。一樣矣。樂純曰。惠慶宮氣候。若何。上曰。一樣矣。樂純曰。領相欲入來矣。卒得疝癨之症。未果云矣。上曰。對讀官捧進懸題紙。可也。煥之持題紙進前。上命書詔題曰。百僚上封事。不得言聖。上曰。此題。何如。樂純曰。題則極好矣。懸題後。上曰。陪入書吏入之事。分付。可也。賤臣承命出來。分付後還入。上曰。試官退出。捧券時入來。可也。樂純等退出。上曰。大提學徐命膺。更爲牌招。出榻敎民始曰。尙衣院。有書吏庫直。無省記入宿之例。此不可不釐正者。此後則入之於省記中宜矣。上曰。唯。闕內他各司。應有如此之例。一體釐正事。分付。可也。上入閾內下敎曰。侍衛諸臣皆退出。殿座後更爲入來。可也。侍衛俱退。上命藥房提調具允鈺。醫官二人卽令待令。仍命民始進前。上曰。醫官催促入來。可也。筞承命出來。醫官吳道炯。召入進前。上曰。汝聞王大妃殿有患候乎。道炯曰。未及承聞矣。上曰。氣息噎噫之候。四末戰掉之症。近來苦劇。食飮不得呑咽。蓋入秋以來。諸症有難形容。而近來則宿患又添一日。進御未滿一匙。膈間凝結。有時熱熾。腹中不平。四支麻木。瘦瘠太甚。用何藥則爲好耶。道炯曰。濕痰本多之中。卽今諸症。專由津氣之不足。四末屬脾胃。麻木之症。亦由津液不足。痰候熾。盛之致。若欲潤肺。則莫若益加水剌矣。上曰。近來連用竹瀝矣。道炯曰。竹瀝不過潤痰之資。粟米飮調用竹瀝。而加入橘皮則好矣。上曰。若入橘皮則味辛矣。道炯曰。味辛則代入茯苓。似好矣。上曰。凡係五官。一有感觸。則其症復發。寢睡亦不平矣。粟米飮。加入附子。何如。民始曰。若入附子。則便是湯劑。似不如單用粟米飮矣。上曰。粟米飮。當用幾錢重人蔘乎。道炯曰。先用三錢重。而次次用五錢重。無妨矣。上曰。雖三錢重。濃煎用之則好矣。王大妃殿進御三錢重人蔘粟米飮。自今日煎入事。出榻敎仍命道炯退出。上曰。大提學牌去來。知入。可也。賤臣承命出問後。還奏曰。違牌云矣。上命書傳敎曰。如是違牌。極涉寒心。大提學徐命膺。從重推考。更卽牌招。上曰。若有先呈者。收券官召入。然後收券。可也。賤臣承命出來。收券官召入。收券訖。上曰。大臣以下召入。可也。賤臣承命出來。樂純等召入進前。上曰。時刻甚急。而呈券擧皆神速。甚難矣。仍命讀試券。煥之讀一天文二天文皆別置。至三天文。上曰。文則稍勝。而第二句違廉。可惜矣。書違字。可也。至四天。樂純曰。此作亦可謂稍佳矣。樂純曰。然矣。而兩處有礙眼句語。當落榜矣。上曰。當選幾人乎。樂純曰。選二人則。何如。上曰。好矣。樂純曰。一天文。勝於二天文。當書三下等居魁。而二天文則當居三下第二矣。上曰。唯。樂純以次書等後。有防坼封奏曰。景慕宮直長臣金載瓚。永祐園別檢臣李集斗也。上曰。落榜者。亦爲坼封。可也。有防坼封奏曰。權知承文院副正字臣徐鼎修。孝陵別檢臣李宗燮也。上曰。徐鼎修之文善作。而違廉見落。可惜矣。樂純曰。文則可謂第一。而以違廉落榜。誠極歎惜矣。民始曰。文之得體。諸作之最矣。而以違見屈。深可惜矣。上曰。廳注旣已見落於召試。分付入侍。可也。賤臣承命出來。假注書徐鼎修召入進前。上曰。文則善作。而違廉見屈者。無乃有數存焉耶。仍命樂純等先退。贊儀呼禮畢。諸臣。以次退出。
정조 3년
己亥十二月二十四日申時。上御誠正閣。禮房承旨入侍時。右承旨徐有防。假注書徐鼎修。記事官金健修鄭東浚。以次進伏訖。上命書傳敎曰。翰林被選人金載瓚。令該曹口傳付職。以奉敎徐龍輔牌不進罷職傳旨。命書傳敎曰。補外與罷削大異。且父在職而子不供職。可謂無義之甚。只推。卽爲牌招入直。本館新除翰林。亦爲牌招。一體入直。命退。諸臣以次退出。
정조 3년
己亥十二月二十四日四更一點。上詣仁政殿。親臨受誓戒入侍時。行都承旨鄭民始。左承旨李亨逵。右承旨徐有防。左副承旨李在學。右副承旨李世奭。同副承旨金尙集。假注書李錫夏徐鼎修。記事官金健修鄭東浚。以次侍立訖。上具遠遊冠絳紗袍。乘輿出仁和門。至仁政殿月臺。降輿就板位。宗親文武百官及享官諸執事。以次入就位。行四拜禮。吏曹判書李重祜。漢城判尹鄭尙淳。陞階就讀誓文位。西向立。重祜展讀誓文訖。重祜尙淳降階各就位。宗親文武百官享官。諸執事在位。皆四拜。禮畢。上乘輿。入仁和門。還內。諸臣以次退出。
정조 3년
行都承旨鄭民始坐。左承旨李亨逵式假。右承旨金文淳。左副承旨朴祐源坐。右副承旨李在學坐直。同副承旨金尙集坐直。注書鄭東浚病一員未差。假注書姜彙鈺仕直。事變假注書安策仕。
정조 3년
朴祐源啓曰。合辭方張之時。兩司無詣臺之員。事甚未安。除在外外。呈告人員。竝卽牌招。何如。傳曰。允。
정조 3년
李在學啓曰。大提學徐命膺牌不進推考傳旨。今方捧入。而春帖子出韻科次。期限已迫。而昨旣連違召命。今又不卽承膺。事甚未安。更卽牌招。何如。傳曰。允。
정조 3년
朴祐源啓曰。禁衛營從事官來言。今日本營軍兵日次。私習云矣。敢啓。傳曰。知道。
정조 3년
傳于金尙集曰。政廳承旨。入侍。
정조 3년
以賓廳頉稟。傳于李在學曰。再明日。來會。
정조 3년
金文淳。以吏曹言啓曰。今日都目大政。堂上不可不備。而新除授參判李義翊未肅拜。令政院卽爲牌招。以爲同參之地。何如。傳曰。允。
정조 3년
鄭民始。以吏曹言啓曰。今日本曹開坼坐起時。考見諸道褒貶啓本。則高城郡守李復永。以杖或傷濫爲目。則宜置中考。而置諸上考。致勤點下。交河郡守權聖應。以久賊宜詗。報營何遲爲目。則宜置下考。而置諸中考。扶餘縣監申大權。以殘邑悶遞。生手宜恕爲目。則宜置中考。而置諸上考。殊無嚴明殿最之意。三道道臣。推考警責。交河郡守權聖應。依例罷黜。高城郡守李復永。扶餘縣監申大權。竝中考施行。何如。傳曰。允。
정조 3년
金尙集啓曰。大提學徐命膺再牌不進推考傳旨。今方捧入。而日事違召。終不膺命。其在事體。誠極未安。所當更請牌招。而係是一日三牌。何以爲之。敢稟。傳曰。更爲牌招。
정조 3년
傳于金尙集曰。吏曹正郞望。先爲擬入。
정조 3년
傳于金文淳曰。吏曹佐郞正郞前望單子。入之。
정조 3년
吏曹佐郞前望單子入之。以黃昇源落點。
정조 3년
金尙集。以吏曹言啓曰。今日都目大政。本曹郞官不可不備。新除授佐郞黃昇源。使之卽爲出肅。以爲進參之地。何如。傳曰。允。
정조 3년
以桃源察訪重林察訪平丘察訪望筒。傳于金尙集曰。擇差之敎纔下。如是苟充。蔭武實職中此三望外。果無他人乎。雖是小事。殊極慢忽。銓官推考。更擬以入。
정조 3년
吏曹正郞前望單子入之。以金宇鎭落點。
정조 3년
金文淳。以吏曹言啓曰。今日都目大政。本曹郞官不可不備。新除授佐郞金宇鎭。使之卽爲出肅。以爲進參之地。何如。傳曰。允。
정조 3년
李在學啓曰。大提學徐命膺四牌不進推考傳旨。今方捧入。而特敎申飭之下。屢違召命。不卽擧行。事體所在。誠極未安。所當更請牌招。而係是一日五牌。何以爲之。敢稟。傳曰。更爲牌招。
정조 3년
徐鼎修陞敘代。以姜彙鈺爲假注書。
정조 3년
傳于金尙集曰。禮房承旨持祭報府。入侍。
정조 3년
傳于朴祐源曰。新除授兵曹參知牌招察任。
정조 3년
以大司諫林得浩。司憲府掌令尹弼秉。持平許霮等脾不進罷職傳旨。傳于金尙集曰。只推。
정조 3년
備忘記。以在京無故人使之擬入。則如兪彦鎬之原在鄕。又乞養人。肆然照望者。何故也。當該銓官從重推考。此望筒勿施。繼聞政院微稟。兪彦鎬在外。與外任在外有異。故擬入云。此初聞之說也。委折問于該曹以啓。
정조 3년
備忘記。如是違牌。以不出爲義。不但見任。非乍拜旋遞之職。出韻科次。期日已過。又將經宵。事體所在。誠極寒心。大提學徐命膺。更卽牌招。使之擧行。
정조 3년
徐有防啓曰。兪彦鎬在外。與外任在外有異。故擬入云。此初聞之說也。委折問于該曹以啓事。命下矣。問于該曹。則以爲未及周思。率爾仰對。不勝惶恐云矣。敢啓。傳曰。知道。
정조 3년
金尙集。以吏曹言啓曰。引儀之參下窠。姑作參上。或還作參下。隨時從長裁稟草記變通事。曾有擧條。啓下矣。今番參上一窠。還作參下差出。何如。傳曰。允。還作參下窠。雖是當然之事。欲擬之人。或不如金東晩金彦國。則莫若依近例。只取曾經御前唱。何傷乎。
정조 3년
又以吏曹言啓曰。順陵直長首望。當以李英遠。擬入。而誤以尹廷烈。書入。至蒙天點。矇然不察之失。惶恐待罪。而原單子勿施。更爲書入之意。敢啓。傳曰。知道。勿侍罪。
정조 3년
鄭民始。以吏曹言啓曰。濟州判官慶來運。長水察訪慶明運。以三年窠守令察訪。兩次居中。其不治。可知。竝依例罷黜。何如。傳曰。允。
정조 3년
有政。吏批。判書李重祜進。參判李義翊未肅拜。參議金夏材進。同副承旨金尙集進啓曰。今都目大政。各其仕滿應遷者。相避及未準朔監察禁府都事戶曹刑曹工曹漢城府郞官平市署官員五部都事。各司久任。時推人員。竝擬。何如。傳曰。允。
정조 3년
以尹行修爲吏曹正郞。金載復爲敦寧主簿。趙鉉爲司饔主簿。尹永基爲南部奉事。沈錢爲貞陵令。李學源爲陜川郡守。宋煥九爲信川郡守。趙器鎭爲新寧縣監。朱萬离爲魚川察訪。黃鱗采爲濟州判官。趙星逵爲黃海都事。蔡顯五爲戶曹佐郞。尹㬘爲楊口縣監。尹東暹爲工曹判書。沈樂洙爲兵曹正郞。徐有鍊爲正郞。鄭東浚爲注書。李齊淵爲內資直長。李性重爲內瞻直長。洪大容爲榮川郡守。朴師範爲通川郡守。崔炅爲麻田郡守。李完基爲平海郡守。金宗赫爲碧沙察訪。金宗勳爲輸城察訪。金文鐸爲咸鏡都事。朴順陽爲河東府使。金健修爲利城縣監。具純爲碧潼郡守。徐鼎修爲禮賓主簿。沈緩之爲典設別提。趙弘鎭爲典牲主簿。徐鼎修爲兵曹佐郞。趙儀逵爲北部奉事。金在淳爲長興奉事。申匡堯爲丹城縣監。金匡國爲判校。宋益中爲全羅都事。金廷龍爲刑曹郞廳。金德元爲參禮察訪。趙景鎭爲陽城縣監。丁述祖爲稷山縣監。徐重修爲聞慶縣監。李命俊爲北靑府使。李漸運爲穩城府使。李鎭恒爲驪州牧使。李正吾爲寧越府使。金敘九爲鏡城判官。姜五成爲平山府使。吳載徽爲長淵縣監。趙心泰爲龍川府使。朴光晦爲禮賓主簿。朴海壽爲掌樂主簿。柳煥星爲司導直長。趙時偉爲司藝。李赫冑爲刑曹正郞。尹昌濂爲交河郡守。李度謙爲景慕宮直長。趙應鉉爲价川郡守。宋日休爲平丘察訪。辛弼垕爲重林察訪。李海柱爲桃源察訪。朴祐源爲兵曹參知。宋徵一吏曹假郞廳單付。趙時淳爲義盈奉事。李世奭爲靑松府使。朴道翔爲漣川縣監。李星會爲金城縣令。洪樂顯爲泰仁縣監。鄭若淳爲新溪縣監。尹英喆爲提川縣監。朴宗珪爲司宰僉正。任玉爲儀賓都事。尹心緯爲戶曹正郞。朴祐源爲承旨。趙時偉爲應敎。金樂豐爲中和府使。李得臣爲永興府使。洪景仁爲石城縣監。金文淳爲承旨。申思運爲刑曹參議。安聖彬爲刑曹參知。金尙斗爲龍宮縣監。尹晦東爲知禮縣監。李英遠爲順陵直長。金煹爲繕工副正。魚史弼爲濟用判官。洪允五爲社稷令。金一衡爲戶曹正郞。趙德洵爲漢城判官。金載泰爲漢城主簿。金彦國爲長水察訪。車大修爲司藝。吳壽民爲禮曹正郞。趙弘鎭爲戶曹佐郞。李行元爲贊儀。李需克爲刑曹正郞。尹廷烈爲靖陵直長。鄭光憲爲尙瑞直長。朴健陽爲掌苑奉事。韓光植權裕李東稷趙錫晦爲典籍。全佐天爲宗廟令。洪一源爲禮曹正郞。鄭彦昇爲佐郞。具馨遠爲活人別提。尹在益爲司導主簿。鄭宗柱爲北部奉事。金一衡金廷龍兼春秋單付。鄭杆爲尙瑞副直長。金履錫爲典牲奉事。金廷龍爲顯陵令。辛普謙爲永陵令。朴光晦爲掌樂主簿。宋徵一爲直講。張宅祚爲禮賓主簿。崔慶鎭任希澤爲引儀。李東稷爲刑曹佐郞。郭鎭億爲司饔僉正。金明鎭爲宗廟副奉事。李舒永爲氷庫別檢。李寅成爲典牲主簿。韓光近爲司諫。韓晩裕爲持平。李鼎模爲獻納。洪樂淵嚴思憲爲正言。閔修益爲內資主簿。李義弼爲副提學。李度默爲校理。鄭喆祚爲活人別提。李宗燮爲典籍。朴載德洪聖臣典籍單付。奉常主簿孫處仁。成均博士劉度興。學正許鍒金瀍。學諭崔鳳諧金鱗采單付。李奎廷爲軍器僉正。安策爲濟原察訪。白師謹爲栗峰察訪。鄭景祚爲自如察訪。劉度興爲景陽察訪。吳彦敎爲明陵別檢。李尙友爲孝陵別檢。任希一爲惠陵別檢。李鼎模爲假監役。沈公著爲健元陵參奉。李恒爲翼陵參奉。尹光柱爲懿陵參奉。李廷書爲元陵參奉。李晦彬爲景陵參奉。李宜朝爲恭陵參奉。兪漢紀爲昌陵參奉。李秉淳爲泰陵參奉。尹行元爲副修撰。金履素爲大司成。李煒爲溫陵令。具允斌爲忠勳都事。鄭瑀爲假引儀。李壽仁爲掌樂僉正。邊得翰爲廣興主簿。
정조 3년
兵批。兼判書具允鈺進。參判趙時俊進。參議李養鼎進。參知未差。左副承旨朴祐源進。以李萬爲高嶺僉使。李運祥爲公山營將。金纘勳爲訓戎僉使。李夏疇爲上土僉使。申大偀爲平安兵虞候。申㬚爲永宗僉使。禹敘疇爲廣梁僉使。吳德謙爲西生僉使。異景基爲蛇梁萬戶。延德雨爲西平萬戶。金東覽爲晉州監牧官。李吉培爲內禁衛將。邊聖和爲五衛將。李益魯爲全羅中軍。李寅旭爲古城僉使。咸允熙爲白峙僉使。全鼎瑞爲金甲島萬戶。鄭允大爲長木浦別將。李柱華爲平安監營。中軍。成堣爲訓鍊僉正。黃命聃爲文城僉使。史廷煥爲助泥浦萬戶。宣景發爲新門別將。楊信維爲南村別將。姜五成同知單付。趙鳳逵爲大丘營將。金命峻爲全羅兵虞候。朴道彩爲浦項別將。韓大成爲寅大堡萬戶。金周瑞爲黃龍別將。韓光聖爲文殊別將。閔光晉爲尙州營將。李廷復爲忠翊將。李昌根爲金烏別將。金鳴琚爲梨洞萬戶。李東雄爲仇寧萬戶。張佑軫爲林土別將。崔道軾爲豐山萬戶。尹守訥爲都摠經歷。呂善泰爲忠壯將。曺命相爲黃海兵虞候。金忠國爲訓鍊判官。李邦億朴履煥李海容爲主簿。朴泰義爲慶熙將。李瀁爲神光僉使。金爔爲訓鍊僉正。安橚爲宣傳官。徐宅修柳瑞文爲武兼。金鼎燦爲武兼。申鴻周爲訓鍊僉正。金道光爲部將。沈默之爲都摠經歷。金魯衡爲宣傳官。吳鐸爲武兼。李慶會爲五衛將。副護軍李吉培李運祥閔光晉趙鳳逵李潤慶。副司直金勉柱。副司果趙時偉單付。金爔爲宣傳官。閔有洙爲訓鍊主簿。崔益大爲武兼。崔範星爲訓鍊主簿。禹拓夏爲從浦萬戶。李東秀爲宣傳官。李顯益爲訓鍊僉正。閔百彬爲訓鍊判官。李性喆爲主簿。洪光國爲武兼。吳儁爲順天營將。柳心源爲訓鍊主簿。金命珣爲武兼。金春得同知單付。趙彦心爲守門將。安宅仁洪禹祚金浩成鄭履顯爲部將。崔鶴翰李枝萫柳漢坤孫錫圭崔慶祿金振洙李文煥爲守門將。魚成鱗爲武兼。乾川權管金邦彦。楸仇非權管孫澤老。小坡兒權管沈夢龜單付。南正圭爲訓鍊主簿。副護軍李一曾閔永喆權。副司直李鎭翼徐有防李碩九李穦。副司果姜彝正宋民載李觀賢尹㬦徐配修李永穆鄭在信方處坤張彦績李胤馥邊得翰單付。申亨祿爲武兼。
정조 3년
金尙集。以宗簿寺官員。以提調意啓曰。璿源譜略。今已修正進上矣。頒賜件。依例收聚。改張還給之意。敢啓。傳曰。知道。
정조 3년
朴祐源。以司僕寺官員。以一二提調意啓曰。分養馬故失瘦瘠病傷不馴守令。每於畢上納後。依法典錄啓請罪矣。今年所納分養馬有頉各營邑守令現告成冊。令始齊到。故抄出啓目書入。依例施罰之意。敢啓。傳曰。知道。
정조 3년
又以兵曹言啓曰。內禁衛將李潤禧。素患關格之症。當寒添劇。目今病勢苦重。時月之內。差復無期。呈狀乞遞。實病旣如此。則領軍之將。不可久曠。今姑改差。何如。傳曰。允。
정조 3년
又以禁衛營言啓曰。本營哨官李柱完。身病猝重。勢難察任。改差。何如。傳曰。允。
정조 3년
京畿監司鄭好仁疏曰。伏以臣文質無當。而偏荷聖上不世之渥。才識蔑裂。而猥膺一路藩屛之寄。承流宣化之責。本非愚魯如臣。譾劣如臣。所可堪承。而含恩畏義。黽勉冒膺者。居然三朔于玆矣。尋常愧懼。若隕淵谷。唯是一半分報效之道。只在於殫竭誠力。恪勤職事。而昏愚憒憒。隨處生疣。況且道內許多弊瘼。難徧以疏擧。雖使通練幹辨者當之。亦難一一釐革。以臣生疎淺短之見。將何以着手而矯正乎。然而弊至於萬分難支之境。不可不及時講究者。則終不宜一向姑息。置之無可奈何之地。玆敢不避猥越。略貢愚見。惟聖明少垂察焉。目今各驛凋殘之弊。八路同然。而畿甸尤甚。若不及今矯救。則將至於渙散絶站之境矣。當初設置馬戶之際。優給中人一家之産。上等一戶所受位田八結。復戶一結。加之以三奉足。二助役。則朝家之酌定。不爲不多。而顧今爲馬戶者。皆至於丐乞流離。寒衣飢食。旣無以自給。則喂馬之節。窘乏可知。以不善喂養之馬。應晝夜驅馳之役。其勢必至於致斃而後已。道內六驛驛馬上中二等都數。不過爲二百八十餘匹。而雖以今年一年言之。致斃改立之數。至於九十餘匹之多。其萬萬難支之狀。於此可見。而每當改立之際。自營中例給添價錢三分之二。其三分之一。則責出於馬戶。上等價三分之一。不下爲五六十兩。而中等價三分之一。亦至於三四十兩。以將至流離之馬戶。其何以辦出此三四十或五六十兩之多乎。於是焉不得不分徵於所謂竝戶。蓋竝戶者。必擇其驛卒中稍實者。而一徵再徵。終亦至於蕩敗。以是之故。驛卒輩。漸至流散。數年之間。十空二三。若此不已。幾何而不至於絶站之境乎。苟究其弊源。則各驛位田。次次見失。漸漸減縮。當初八結之田。殆無五六結之存。而又從而急於應役。先賣賭地。今年賣一結。明年賣一結。渠安得不丐乞而流離也。臣到界屬耳。雖未及細究其弊瘼。商量其矯革之術。爲今先務。莫若打量其位田還屬之馬尺。而若於打量之際。或不能詳審。則亦不無疎漏遺失之弊。六驛察訪中慶安察訪孫碩周。爲人精詳。熟知驛弊。方使先自慶安驛位田。一一打量。而他驛位田。仍欲使之趁春耕前。次第査檢。第孫碩周瓜期已滿。則三十朔出六之法。便是金石之典。旣無請仍之路。若移京職。則檢田之役。非但半道而廢。假令新官。不下於前官。亦恐生手不及於熟手。臣之區區愚見。竊以爲道內察訪六品窠中。今番都政當出者。以孫碩周移差。則驛田改量之役。庶可免中輟之患。而第伏念。道內六品窠察訪。俱屬蔭武。以文代差。事異常規。臣不敢直爲狀請。玆不得不略擧事實。仰瀆崇聽。乞賜處分。以爲終始檢田之地。而至於各驛弊瘼釐正之事。臣更當益加商量。其若自臣營可以從便區處者。則自當區處。不可不狀聞變通者。則亦當量宜狀請。而大抵作法非難。而奉法爲難。奉法之道。唯在得人。伏乞竝令該曹。今番京畿各驛察訪貶下箇滿之代。各別擇差。俾爲釐弊之道。千萬幸甚。答曰。省疏具悉。察訪孫碩周仍任。檢田畢後。令銓曹陞遷。其他報瓜諸郵官。亦令依例疏請。另加擇差。
정조 3년
吏曹參判李義翊疏曰。伏以臣自伏奉亞銓除旨。夙夜兢懼。如集于木。臣陞資未及一年。不循階梯而遽叨此任。驟躐之譏。已無可言。而滿盈之災。理所必至。兩載三銓。毫無報效。至今惶愧。無地自容。今若徒恃寵靈。掦掦冒進。則一身狼狽。固不足恤。其於僨國事而誤聖簡。何哉。百爾思量。進身無路。大政在卽。累違召命。臣罪至此。尤無所逃。且臣竊有私情之懇迫者。臣老父自去月重病以後。元氣大脫。蘇完無期。近因寒暖不適。重添感氣。咳嗽痰眩。諸症疊出。臣方左右扶護。焦煎度日。以此情理。實無暫時離捨之勢。玆敢猥陳短章。仰瀆崇聽。伏乞聖慈。俯垂矜察。亟命鐫削臣職。以便公私。千萬幸甚。答曰。省疏具悉。卿其勿辭。救護父病。
정조 3년
己亥十二月二十五日。兼春秋朴行淳。司僕寺啓目。分養馬故失瘦瘠不馴守令論罪啓。傳曰。依允。
정조 3년
義禁府啓目。時囚罪人柳誼稱病呈狀。顯有圖遞之意。其所自引。亦係微細。以此上聞。有關紀綱。以此照律。何如。傳曰。罷職放送爲良如敎。
정조 3년
義禁府啓目。向前。洪文浩過去流丐之折脚致命事。令道臣査稟。何如。傳曰。依允。
정조 3년
己亥十二月二十五日午時。上御誠正閣。政廳承旨入侍時。右承旨徐有防。左副承旨李在學。假注書徐鼎修。記事官金健修金載瓚。以次進伏訖。上命書傳敎曰。淸白吏子孫收用。純褒抄啓人五考十考居上人亦爲敘用。又命書傳敎曰。兩銓初仕。另加擇擬。又命書傳敎曰。守令另加擇擬。又命書傳敎曰。嶺南人松都人子孫。西北人收用。上曰。在外兵曹堂上。許遞。出榻敎又命書傳敎曰。記注。可謂堂后之最矣。五年之間。勤勞已著。合有薦拔之道。該郞適有闕焉。假注書徐鼎修。今日政。陞敘調用。上曰。注書。屢年近侍。今遽陞六出去。殊可悵也。命賤臣先退。賤臣承命退出。
정조 3년
己亥十二月二十五日申時。上御誠正閣。禮房承旨持祭報府入侍時。右承旨徐有防。假注書姜彙鈺。記事官徐龍輔金載瓚。以次進伏訖。上曰。祭報府持入乎。有防曰。持來矣。上覽報府訖。命書傳敎曰。守令初仕。嘗以擇差。有所飭敎。則況臺閣重任乎。大政與散政自別。堂郞咸備。苟欲擇擬。何患乏人。以此言于東銓。出榻敎上命書傳敎曰。政廳承旨。推考。出榻敎上命書傳敎曰。新除授臺諫。待下批牌。招察任。出榻敎上曰。承旨聞有身病云。然否。有防曰。天威咫尺。不敢言病。然而病勢則頗不歇矣。上命書傳敎曰。右承旨聞有實恙云。許遞。出榻敎上命書傳敎曰。山林外。在外臺諫許遞。今日政擇差。出榻敎上曰。都承旨已申退否。有防曰。今日則坐直矣。上命退。諸臣以次退出。
정조 3년
行都承旨鄭民始坐。左承旨李亨逵坐直。右承旨金文淳坐。左副承旨朴祐源坐。右副承旨李在學坐。同副承旨金尙集坐直。注書鄭東浚仕一員未差。假注書朴鎤仕直。事變假注書吳泰賢仕。
정조 3년
朴祐源。以都摠府言啓曰。今日入直內三廳武兼禁軍及軍兵等中日習射。請出標信。傳曰。停。
정조 3년
李在學啓曰。合辭方張之時。兩司無詣臺之員。事甚未安。除在外外。大司憲李普行。大司諫林得浩。掌令尹弼秉。持平許霮一體牌招。何如。傳曰。允。
정조 3년
李亨逵啓曰。大提學徐命膺牌不進推考傳旨。今方捧入。而特敎申飭之下。鎭日違召。無意膺命。事體所在。殊涉未安。更卽牌招。何如。傳曰。允。
정조 3년
傳于李亨逵曰。察訪及出六人。留待。
정조 3년
傳于金尙集曰。吏兵房承旨與守令察訪邊將出六初入仕人。入侍。
정조 3년
李亨逵啓曰。大提學徐命膺再牌不進推考傳旨。今方捧入。而春帖出韻日子已過。如是違牌。從不承膺。其在事體。誠極未安。所當更請牌招。而係是一日三牌。何以爲之。敢稟。傳曰。更爲牌招。
정조 3년
安策遷轉代。以趙興鎭爲事變假注書。
정조 3년
傳于金文淳曰。禮房承旨。入侍。
정조 3년
傳于鄭民始曰。事多駭然。假注書姜彙鈺汰去。
정조 3년
傳于金尙集曰。璿譜修正後。堂郞及員役施賞。或爲或否云。前例旣不一。則不可循例爲之。各年謄錄。令本寺。卽爲考入。
정조 3년
李亨逵啓曰。大提學徐命膺三牌不進推考傳旨。今方捧入。而春帖子出韻科次。萬分時急。一向違召。終不擧行。事體道理。俱極未安。所當更請牌招。而係是一日四牌。何以爲之。敢稟。傳曰。更爲牌招。
정조 3년
姜彙鈺汰去。代以朴鎤爲假注書。
정조 3년
趙興鎭在外代。以吳泰賢爲事變假注書。
정조 3년
李亨逵啓曰。大提學徐命膺四牌不進推考傳旨。今方捧入。而一味違召。無意承膺。其在事體。萬萬未安。所當更請牌招。而係是一日五牌。何以爲之。敢稟。傳曰。更爲牌招。
정조 3년
吏曹。口傳政事。任屹爲中和府使。
정조 3년
李亨逵啓曰。春帖字出韻科次。日限已過。大提學徐命膺。卽爲牌招。使之擧行。何如。傳曰。允。
정조 3년
金文淳啓曰。今此皇曆。京畿監營二件。一件營上。一件勅使所經邑分上。黃海監營二件。一件營上。一件勅使所經邑分上。平安監營四件。一件營上。三件勅使所經邑分上。開城府江華府江原監營洪忠監營全羅監營慶尙監營咸鏡監營各一件營上事。自本院。依例成有旨下送。京各司應爲頒賜二十三件。亦爲依前頒給之意。敢啓。傳曰。知道。
정조 3년
以大司諫林得浩。掌令尹弼秉。持平許霮韓晩裕等牌不進罷職傳旨。傳于金尙集曰。只推。
정조 3년
金尙集啓曰。明日次對。諫院無進參之員。除在外隷儀進去外。大司諫林得浩。待開門牌招。以爲進參之地。何如。傳曰。允。
정조 3년
李亨逵。以奎章閣言啓曰。列聖誌狀。自芸閣今月二十八日進上云。奉謨堂奉安日字。令日官推擇。則同日未時。二十九日午時爲吉云。以何日時。擧行乎。敢稟。傳曰。序文當製下。待印役。更爲擇日以入。
정조 3년
李在學。以義禁府言啓曰。時囚罪人鄭宇璧原情公事判付內。除刑推草記照律事。啓下矣。鄭宇璧段。傳旨內。月前以大同結錢稅錢之愆期不納者。皆於十一月內畢納。若過此限。則各別論罪之意。筵稟申飭矣。或但呈陳省。或僅納若干。而屢度催促。尙未準納。旣已申飭之後。若又過期不納而置而不論。則將無以懲礪。外邑拿問處之罪。取考拘廳事目。則上納期限。依大同事目。錢則正月內。米則四月內上納。限內未納。發船愆期。裝載過數。守令論罪。解由拘礙等事。亦依大同例。施行。續大典漕轉條。有曰。大同米陸運。自納邑守令。趁其領民納京倉。托故不來及不爲畢納者。以制書有違律論。大明律制書有違條。有曰。凡奉制書。有所施行。而違者杖一百。大典推斷條。有曰。犯私罪。杖一百決杖。告身盡行追奪。先朝受敎內。王府決杖者。代以金贖矣。鄭宇璧杖一百收贖。告身盡行追奪。放送。何如。傳曰。允。功減一等。
정조 3년
又以義禁府言啓曰。時囚罪人鄭宇璧杖一百收贖。告身盡行追奪放送事。草記批旨內。功減一等。啓下矣。鄭守璧十二代祖熙啓。開國原從功臣云。功減一等。杖九十收贖。奪告身四等。放送之意。敢啓。傳曰。知道。
정조 3년
又以義禁府言啓曰。保放罪人李文喆。査啓旣已啓下。依例還囚之意。敢啓。傳曰。知道。歲除不遠。與他囚。皆令明日內捧供。而議處照律。仍令次堂明日擧行。
정조 3년
己亥十二月二十六日巳時。上御誠正閣。禮房承旨入侍時。左承旨李亨逵。記事官鄭東浚金健修徐龍輔。以次進伏訖。上曰。王大妃殿進御人蔘順氣散五貼製入。出榻敎上曰。惠慶宮進服三錢重人蔘粟米飮一貼煎入。出榻敎亨逵曰。典籍李宗燮肅拜單子入啓之後。日晩入來。未及肅謝。事體所在。誠極未安。推考警責。何如。上曰。依爲之。出擧條仍命退。承史以次退出。
정조 3년
行都承旨鄭民始坐。左承旨李亨逵坐直。右承旨金文淳坐。左副承旨朴祐源坐。右副承旨李在學坐。同副承旨金尙集坐直。注書鄭東浚病一員未差。假注書朴鎤仕直。事變假注書吳泰賢仕。
정조 3년
李亨逵啓曰。社稷祈穀祭親祭祭文當爲製進。而大提學徐命膺。纔有臺言矣。藝文提學李福源。卽爲牌招。使之製進。何如。傳曰。允。
정조 3년
又啓曰。今日隷儀時。進幣爵酒官。行吏曹判書李重祜。方在呈告中。預差參判李義翊。未肅拜。竝卽牌招。以爲進參之地。何如。傳曰。允。
정조 3년
李在學啓曰。今日次對。大司憲李普行。旣書進字矣。箚子今方到院。纔已入啓。憲府無進參之員。除在外隷儀進去外。持平韓晩裕。卽爲牌招。以爲入侍之地。何如。傳曰。允。
정조 3년
李亨逵啓曰。春帖子。延祥詩出韻科次。一時爲急。而大提學徐命膺。纔有臺言矣。弘文提學洪樂命。卽爲牌招。及時擧行。何如。傳曰。允。
정조 3년
又啓曰。藝文提學李福源牌不進推考傳旨。今方捧入。而親祭祭文製進。時日已迫。更卽牌招。何如。傳曰。允。
정조 3년
又啓曰。弘文提學洪樂命牌不進推考傳旨。今方捧入。而春帖子。延祥詩出韻科次。一時爲急。更卽牌招。何如。傳曰。允。
정조 3년
傳于朴祐源曰。大臣備局堂上。引見。
정조 3년
傳于李亨逵曰。右副承旨。入侍。
정조 3년
李亨逵啓曰。藝文提學李福源再牌不進推考傳旨。今方捧入矣。所當更請牌招。而一日三牌。有傷事體。何以爲之。敢稟。傳曰。更爲牌招。
정조 3년
又啓曰。弘文提學洪樂命再牌不進推考傳旨。今方捧入矣。所當更請牌招。而一日三牌。有傷事體。何以爲之。敢稟。傳曰。更爲牌招。
정조 3년
傳于鄭民始曰。禮兵房承旨。入侍。
정조 3년
李亨逵啓曰。弘文提學洪樂命。三牌不進。推考傳旨。今方捧入矣。所當更請牌招。而係是一日四牌。何以爲之。敢稟。傳曰。更爲牌招。
정조 3년
吏曹。口傳政事。以鄭光漢爲典牲提調。
정조 3년
吏曹。口傳政事。以權心彦爲英陵別檢。
정조 3년
藝文提學前望單子。入之。蔡濟恭落點。
정조 3년
李亨逵啓曰。弘文提學洪樂命四牌不進。推考傳旨。今方捧入。而特敎申飭之下。一向違召。無意膺命。其在事體。誠極未安。所當更請牌招。而係是一日五牌。何以爲之。敢稟。傳曰。更爲牌招。
정조 3년
李亨逵啓曰。藝文提學蔡濟恭牌不進推考傳旨。今方捧入。而親祭祭文製進日字甚急。更卽牌招。何如。傳曰。允。
정조 3년
以大司諫林得浩牌不進罷職傳旨。傳于朴祐源曰。只推。
정조 3년
李亨逵啓曰。藝文提學蔡濟恭再牌不進推考傳旨。今方捧入矣。所當更請牌招。而一日三牌。有傷事體。何以爲之。敢稟。傳曰。更爲牌招。
정조 3년
傳于李亨逵曰。藝文提學。更爲牌招。
정조 3년
李亨逵。以弘文館言啓曰。新除授副應敎趙時偉。卽爲牌招察任。何如。傳曰。允。
정조 3년
又以弘文館言啓曰。本館上番校理臣姜忱。下番副修撰臣趙鼎鎭。俱以社稷祈穀大祭祭官。今日議政府隷儀時。晝仕出去之意。敢啓。傳曰。知道。
정조 3년
朴祐源。以都摠府言啓曰。副摠管鄭昌聖。以同知實錄事。實錄廳晝仕出去。而逐日仕進。煩稟未安。入番間除草記往來之意。敢啓。傳曰。知道。
정조 3년
李亨逵。以禮曹言啓曰。卽接英陵參奉所報。則本陵正朝祭享時。兩官當爲備員參祀。而別檢有闕未差云。莫重祭享。兩官不可不備。別檢有闕代。卽令該曹口傳差出。以爲備員將事之地。何如。傳曰。允。